### 2.     Orientering om budgetopfølgning Teknik- og Miljøudvalget pr. 31. maj 2019

**Åbent**

Sagsnr.: 326-2019-6101        J.nr.: 00.30.14           Dokumentnr.:
326-2019-174871

**Sagstype**

Orientering.

**Resume og sagens baggrund**

Økonomistaben fremlægger budgetopfølgning pr. 31. maj 2019.
Dispositionsregnskaberne viser et samlet forventet mindreforbrug på 1,2 mio.
kr. (uændret i forhold til sidste måned)

**Indstillinger**

Direktøren indstiller, at orienteringen tages til
efterretning.

**Behandling**

Teknik- og Miljøudvalget.

**Sagsfremstilling**

Baggrunden for budgetopfølgningen er partnerskabsholdernes
dispositionsregnskaber. Hvis der forventes merforbrug, bliver der lagt en handleplan
i dialog med direktøren og Økonomistaben. Nogle partnerskabsholdere vurderes at
have øget risiko for at få merforbrug, eller for at deres budgetopfølgning
bliver for upræcis, hvorfor de følges tæt og har høj prioritet i forhold til
konsulentstøtte og controlling.

*Plan, Byg og Miljø:*

På området disponeres med et merforbrug på 3,6 mio. kr.
(uændret i forhold til sidste måned)

Merforbruget består i hovedtræk af, at man på færgeområdet
forventer et samlet merforbrug ultimo 2019 på 4,9 mio. kr. Der disponeres
således ikke med at indhente merforbruget fra 2018 på 4,3 mio. kr., men der
arbejdes fortsat med en handleplan på området. Merforbruget i 2019 på 0,6 mio.
kr. skyldes primært ekstraordinære udgifter i forbindelse med nyt
bookingsystem, mens der er balance i de løbende ordinære udgifter og indtægter.
Dette giver imidlertid ikke mulighed for opsparing til 5-årseftersyn i 2023.

Der forventes nu merudgifter til flextur på 0,5 mio. kr. som
skyldes øget efterspørgsel af ordningen.

Derudover forventes der et mindreforbrug på 1,8 mio. kr.
vedrørende indsatsplaner, som ønskes overført til 2020.

*Vej, ejendom og Affald, ekskl. brugerfinansieret område*

Der forventes et mindreforbrug på området på i alt 4,7 mio.
kr. (sidste måned et mindreforbrug på 4,8 mio. kr.), som primært vedrører
mindreudgifter til udebelysning på 5,2 mio. kr. i forbindelse med tilbagekøbet
af gadelysanlægget fra [adresse]. Den fremtidige drift og vedligeholdelse vil
blive udbudt i løbet af 2019, og indtil dette er gennemført, vil skønnet dog
være forbundet med en vis usikkerhed.

Det overførte merforbrug fra 2018 på 1,2 mio. kr. i
entreprenørafdelingen forventes nedbragt i løbet af 2019 og 2020 som et led i
den tidligere udarbejdede handleplan, så merforbruget ultimo året udgør 0,5
mio. kr.

*Udvalgets anlæg*

På Teknik-og Miljøudvalgets område viser budgetopfølgningen,
at der forventes en saldo ultimo 2019 på 16,0 mio. kr. (sidste måned en saldo
på 18,3 mio. kr.). Der forventes overført 13,9 mio. kr. (sidste måned 15,0 mio.
kr.) til udførelse i 2020 og efterfølgende år, og der forventes et
mindreforbrug på 2,1 mio. kr. (sidste måned 3,2 mio. kr.).

Ændringen skyldes primært øget opmærksomhed på, i hvilke
måneder udgifterne til det enkelte anlægsprojekt afholdes, for at være med til
at sikre overholdelse af kommunens anlægsramme.

Saldoen på 16,0 mio. kr. er specificeret på de enkelte
anlægsprojekter i vedlagte bilag.

*Bruttoanlægsramme*

Der er i forbindelse med økonomiaftalen med regeringen for
budget 2019 aftalt en anlægsramme for landets kommuner, der opgøres som
kommunens samlede bruttoanlægsudgifter uden at modregne eventuelle
anlægsindtægter. [adresse] bruttoanlægsramme udgør 160,6 mio. kr.

I 2019 forventes afholdt 162,0 mio. kr. i
bruttoanlægsudgifter (sidste måned 159,0 mio. kr.). Der forventes overført 62,0
mio. kr. bruttoanlægsudgifter (sidste måned 63,2 mio. kr.) til udførelse i 2020
og 7,5 mio. kr. til efterfølgende år (uændret i forhold til sidste måned).
Derudover forventes der et mindreforbrug på 13,8 mio. kr. bruttoanlægsudgifter
(sidste måned 15,2 mio. kr.)

**Økonomiske konsekvenser**

På driftssiden viser dispositionsregnskaberne et samlet
forventet mindreforbrug på 1,2 mio. kr. (uændret i forhold til sidste måned)
for Teknik- og Miljøudvalgets område.

På anlægssiden viser budgetopfølgningen, at der forventes en
saldo ultimo 2019 på 16,0 mio. kr. (sidste måned en saldo på 18,3 mio. kr.) Der
forventes overført og forbrugt 13,9 mio. kr. i kommende år (sidste måned 15,0
mio. kr.).

**Bilag**

|  |  |
| --- | --- |
| Månedsrapport Teknik og Miljøudvalget pr. 31. maj 2019 | 326-2019-174536 |